Sanger in kapingsdramaVusi Nova. Foto via Facebook ŉ Suid-Afrikaanse sanger is Vrydagoggend glo buite sy huis in Melville in Johannesburg gekaap en ontvoer. Die Afropop-musikant, Vusi Nova, en nog ŉ persoon is in die vroeë oggendure na bewering deur vier verdagtes ontvoer wat in ŉ VW Polo op hulle toegeslaan het. Nova is later vrygelaat en in sy onderklere in ŉ park in Soweto-omgewing gevind. Die ander persoon is ongedeerd in die Riverlea-omgewing gevind. Delphine Klassen, ŉ woordvoerder van Nova se platemaatskappy, Muthaland Entertainment, het gesê Nova is duidelik getraumatiseerd en nie in staat om met die media te praat nie. Die Brixton-polisie het bevestig ŉ kapingsaak is aanhangig gemaak.